**Mannerheimin Lastensuojeluliiton lausunto 25.2.2011**

**Oikeusministeriölle**

**Adoptiolainsäädännön uudistaminen**

Mannerheimin Lastensuojeluliitto (MLL) lausuu adoptiolainsäädännön uudistamista valmistelleen työryhmän ehdotuksista kohteliaimmin seuraavaa:

*Yleistä*

MLL pitää työryhmän ehdotuksia pääosin kannatettavina.Työryhmä ehdottaa, että adoptiota koskeva lainsäädäntö uudistettaisiin kokonaisuudessaan, jolloin nykyinen lapseksiottamisesta annettu laki kumottaisiin ja korvattaisiin uudella adoptiolailla. MLL pitää nykyistä lakia lapseksiottamisesta monilta osin puutteellisena ja kannattaa adoptiolainsäädännön kokonaisuudistusta.

Uudistuksen tavoitteena on edistää lapsen edun toteutumista adoptioasioissa. MLL pitää tärkeänä, että uuteen adoptiolakiin kirjataan lapsen edun periaate, jonka mukaan kaikissa alaikäisen lapsen adoptiota koskevissa päätöksissä ja muissa toimenpiteissä on ensisijaisesti otettava huomioon lapsen etu (ehdotetun lain 2 §). Lapsen edun toteuttamiseksi MLL pitää tärkeänä, että adoptiolakiin kirjataan nykyistä kattavammat ja täsmällisemmät säännökset adoptiosta mukaan lukien adoptioneuvonta.

MLL kannattaa valtaosaa työryhmän ehdotuksia, kuten ehdotuksia yhdenmukaistaa adoptioprosessia kotimaisissa ja kansainvälisissä adoptioissa, parantaa adoptioon osallisten oikeusturvaa adoptioprosessin eri vaiheissa, kehittää adoptioneuvontaa, ehkäistä itsenäisiin adoptioihin liittyviä riskejä sekä kehittää adoptioasioita käsittelevien viranomaisten organisointia. MLL pitää myös tärkeänä, että eduskunta hyväksyy Euroopan neuvoston lasten adoptioista tehdyn uudistetun yleissopimuksen.

*Adoptionhakijan ikäraja*

Työryhmä ehdottaa täsmennettäväksi adoption edellytyksiä ottamalla lakiin uudet säännökset adoptoitavan ja adoptionhakijan välisestä vähimmäis- ja enimmäisikäerosta sekä adoptionhakijan enimmäisiästä. Työryhmän ehdotuksen mukaan lapsen ja hakijan välisen ikäeron tulisi olla vähintään 18 vuotta ja se saisi olla enintään 42 vuotta (ehdotetun lain 7 §). Työryhmä ehdottaa, että adoptionhakija ei saisi olla 50 vuotta vanhempi (6 §). Hakijan vähimmäisiäksi ehdotetaan nykyisen lain mukaisesti 25 vuotta.

Vaatimuksia sovellettaisiin käytännössä vain vieraan lapsen adoptioissa, koska ikäero- ja ikävaatimuksista voitaisiin poiketa, kun on kysymys perheen sisäisestä adoptiosta tai kun lapsen ja hakijan välillä muutoin jo entuudestaan vallitsee lapsen ja vanhemman väliseen suhteeseen verrattava suhde. Vieraan lapsen adoptiossakaan ikävaatimusten soveltaminen ei olisi ehdotonta. Vaatimuksista voitaisiin poiketa, jos adoption vahvistamiseen yksittäistapauksessa on lapsen edun kannalta erittäin painavia syitä.

MLL kannattaa sitä, että adoptiolakiin kirjataan säännökset adoptoitavan ja adoptionhakijan välisestä vähimmäis- ja enimmäisikäerosta sekä adoptionhakijan enimmäisiästä. Iän myötä kuolemanriski kasvaa merkittävästi, jolloin on perusteltua suojella adoptoitavaa lasta uusilta vanhempien menettämiskokemuksilta. Ikärajasääntely on perusteltua myös siksi, että adoptiolapset olisivat vanhempien iän suhteen yhdenvertaisessa asemassa verrattuna muihin lapsiin. MLL pitää työryhmän ehdottamaa adoptionhakijan 50 vuoden enimmäisikärajaa liian korkeana ja ehdottaa, että adoptionhakijan enimmäisiäksi säädetään 45 vuotta. Tämä vastaisi paremmin myös nykyistä adoptiokäytäntöä.

*Yhteisadoption edellytykset*

Ehdotetun adoptiolain mukaan vain aviopuolisot voisivat adoptoida yhdessä, mikä vastaa nykyistä lakia. Työryhmän enemmistö ei katsonut olevan riittäviä perusteita muuttaa lakia siten, että avopuolisot saisivat mahdollisuuden adoptoida yhdessä. Työryhmän toimeksiantoon ei kuulunut harkita rekisteröityjen parien yhteisadoption mahdollistamista.

Avoliitossa tai rekisteröidyssä parisuhteessa elävä voi kuitenkin yksin adoptoida lapsen, mikä on myös otettu huomioon työryhmän esityksessä. Työryhmän adoptiolakiehdotuksen 13 §:n 2 momentin mukaan ”Jos rekisteröidyssä parisuhteessa elävä henkilö aikoo adoptoida alaikäisen lapsen, adoptiota ei voida vahvistaa ilman parisuhteen toisen osapuolen suostumusta. Sama on voimassa, jos adoptionhakija elää yhteisessä taloudessa avioliitonomaisissa olosuhteissa tai muussa parisuhteessa.”

Tilanteissa, joissa avoliitossa tai rekisteröidyssä parisuhteessa oleva adoptoi lapsen yksin, myös adoptiovanhemman puoliso on yleensä vanhemman roolissa. Adoptoitavan lapsen edun kannalta olisi perusteltua, että molemmat tosiasialliset vanhemmat olisivat adoptioneuvonnan piirissä ja että heillä molemmilla olisi mahdollisuus adoptoida lapsi yhdessä. On tärkeää, että parisuhteen laatu ja vakaus arvioidaan adoptioneuvonnassa lapsen edun kannalta.

Ei ole lapsen edun mukaista, että lapsi adoptoidaan yksin perheeseen, jossa on tosiasiallisesti kaksi vanhempaa. Tämä mahdollistaa myös adoptiolainsäädännön kierron toisen vanhemman kohdalla esimerkiksi terveydentilan tai iän osalta. MLL esittääkin, että yhteisadoptio mahdollistetaan myös avoliitossa ja rekisteröidyssä parisuhteessa ja että avoliitossa ja rekisteröidyssä parisuhteessa olevat voisivat adoptoida vain yhdessä vastaavalla tavoin kuin avioliitossa olevat.

*Yksinadoptiot*

Tutkimusten mukaan adoptoitu lapsi on kehityksellisesti erityisessä riskissä ja hänen riskinsä kuolla ennenaikaisesti on kohonnut. Adoptoidun lapsen etuna on kaksi huolta pitävää vanhempaa. MLL esittääkin vakavasti harkittavaksi, että vieraan lapsen yksinadoptoiminen olisi mahdollista vain poikkeustilanteessa, kun se on lapsen edun mukaista ja adoptiota tarvitsevalle lapselle ei voida osoittaa kahden vanhemman perhettä.

Helsingissä 25.2.2011

Mannerheimin Lastensuojeluliitto ry

Mirjam Kalland

pääsihteeri

Esa Iivonen

johtava asiantuntija